དེ་ནས་ངོས་རང་ཕར་ལོག་ནས་གོ་ཆོད་པ་གང་བྱུང་བ་རེད་ཟེར་ན་གྲྭ་སྐོར་བཞག་རྒྱུ་དེ་བྱུང་བ་རེད།ཕར་སླེབས་པ་དང་དྲུང་ཡིག་ཆེན་མོ་འབུམ་ཐང་གིས་ངོས་ལ་རེ་འདུན་བཏོན་པ་དྲན་གྱི་འདུགགྲྭ་སྐོར་ལྷ་རམས་དམ་བཅའ་བཞེས་རྒྱུ་དེ་གང་མགྱོགས་མགྱོགས་གནང་ཐུབ་ན་ཡག་པོ་འདུག་ཅེས་ཕྱི་ལོ་༡༩༥༨ལོར་སེ་འབྲས་ཚོར་གྲྭ་སྐོར་ལ་འགྲོ་བ་དང་།ཕྱི་ལོ་༡༩༥༩ལོར་ལྷ་ལྡན་སྨོན་ལམ་ཆེན་མོར་གྲྭ་སྐོར་བྱེད་རྒྱུ་གཏན་འཁེལ་བ་རེད།དེ་ཧ་ཅང་ཡག་པོ་བྱུང་འདུགདེང་སང་ངོས་རང་ལྷ་རམས་པ་ཡིན་ཞེས་བཤད་ཀྱི་ཡོད།ལྷ་སར་ལྷ་རམས་དམ་བཅའ་འཇོག་སྐབས་རྒྱལ་མཚན་དཀར་པོ་ཞིག་ཡོད་པ་རེད།ང་རྒྱལ་མཚན་དཀར་པོའི་འོག་ལ་བསྡད་པ་ཡིན་ཞེས་ལྷ་རམས་པ་ཚོར་བཤད་སྲོལ་ཡོད་པ་རེད།ངོས་རང་ཡང་རྒྱལ་མཚན་དཀར་པོའི་འོག་ལ་ལྷ་རམས་དམ་བཅའ་བཞག་པ་རེད།རྟགས་གསལ་གཏོང་མཁན་དགེ་བཤེས་ལགས་ཚོས་ངོས་ལ་དད་པ་དང་གུས་ཞབས་ཡོད་པ་རེད།རྫིག་པོ་འབྱེད་པ་མ་གཏོགས་ངོས་ལ་བཟོ་སྟ་བཟོ་ཆེད་རྟགས་གསལ་གཏོང་གི་མ་རེད།བཟོ་སྟ་བཟོ་རྒྱུ་བྱས་ནས་ངོས་རང་ཕལ་ཆེར་ཁག་པོ་བྱེད་ཀྱི་རེད།ཁོང་ཚོ་དགེ་བཤེས་དྲག་གྲས་ཀྱིས་རྟགས་གསལ་གཏོང་སྐབས་དོན་དག་ངོས་རང་རྒྱུས་ཡོད་པ་དེ་འདྲའི་དཀའ་གནད་ཁག་སྒྲིག་ནས་རྟགས་གསལ་བཏང་ཡོང་སྐབས་ངོས་ཀྱིས་ཚོད་མ་ཐིག་པར་རྟགས་གསལ་གཏོང་མཁན་གྱི་གདོང་ལ་བལྟ་བཞིན་བལྟ་བཞིན་ལན་བརྒྱབ་ཡོད།ཁོང་ཚོས་བསམ་ནག་བྱེད་ཀྱི་མ་རེད།དེ་ལྟར་ལྷ་ལྡན་སྨོན་ལམ་ཆེན་མོར་གྲྭ་སྐོར་བཞག་པ་རེད།གང་ལྟར་ངོས་ཀྱི་མི་ཚེ་གཅིག་གི་དོན་དག་གལ་ཆེ་བ་གཅིག་ཆགས་བསྡད་ཡོད་པ་རེད།ལྷ་ལྡན་སྨོན་ལམ་ཆེན་མོར་གྲྭ་སྐོར་དམ་བཅའ་འཇོག་པའི་སྐབས་སུ་ཐ་ན་གསུང་ཆོས་ར་བར་ཞོགས་པའི་དམ་བཅའ་འཇོག་པའི་སྐབས་སུ་དེའི་མདུན་དུ་བསམ་འགྲུབ་ཕོ་བྲང་ཡིན་ནམ་ཅིག་ཡོད་པ་རེད།དེའི་ནང་དུ་རྒྱ་མི་བསྡད་ཡོད་པ་རེད།ཚུར་མེ་མདའ་བརྒྱབ་མི་ཡོང་ངམ་བསམ་པའི་ཞེད་སྣང་བྱས་ཏེ་བོད་དམག་ཁ་ཤས་ཀྱིས་དེའི་ཁ་སྤྲོད་ཀྱི་ཐོག་ཁའི་སྒང་དུ་མེ་མདའ་སྦི་རན་ཁན་བཙུགས་ནས་ངོས་ཀྱི་གྲྭ་སྐོར་དམ་བཅའ་དེ་ལྟ་བུའི་ཛ་དྲག་ཅིག་གི་འོག་ནས་བཞག་པ་རེད།དེ་ནས་ཟླ་བ་དང་པོའི་སྨོན་ལམ་དང་རིང་པོར་མ་ཐོགས་པར་ཟླ་གསུམ་པའི་གནས་ཚུལ་དེ་བྱུང་བ་རེད།ཅེས་ལྷ་ས་ནས་ཐབས་ཤེས་གང་ཡོང་བྱས་པ་དང་།ཐན་ཀོན་སན་གྱིས་བཟོད་པ་ལ་མཐའ་ཡོད་པ་རེད་ཅེས་དྲག་གནོན་བྱ་རྒྱུའི་བརྡ་བྱུང་བའི་སྐོར།མཐར་བཙན་བྱོལ་དུ་ཕེབས་པའི་རྒྱུད་རིམ་དང་།མཉམ་འབྲེལ་རྒྱལ་ཚོགས་ལ་གནས་ཚུལ་ཞུ་ཆེད་སྐུའི་གཅེན་པོ་རྒྱལ་ལོ་དོན་གྲུབ་ལགས་དང་ཞྭ་སྒབ་པ་གཉིས་སྐུ་ཚབ་བྱས་ཏེ་སྔ་རྗེས་ཐེངས་གཉིས་དང་མཉམ་འབྲེལ་རྒྱལ་ཚོགས་ནས་གྲོས་ཆོད་ཐེངས་གསུམ་བྱུང་བའི་སྐོར་དང་།ཕྱི་ལོ་༡༩༧༤ནས་དབུ་མའི་ལམ་གྱི་སྲིད་བྱུས་ཀྱི་བྱུང་རབས་དང་།ཕྱི་ལོ་༡༩༧༨གྱི་ལོ་མཇུག་ཙམ་ལ་ཏིན་ཞོ་ཕིན་གྱིས་ཧོང་ཀོང་དུ་ཡོད་པའི་སྐུའི་གཅེན་པོ་རྒྱལ་ལོ་དོན་གྲུབ་ལགས་ལ་ཐུག་འཕྲད་ཞུ་དགོས་སྐོར་ལན་བསྐུར་བ་དང་།པེ་ཅིང་དུ་ཏིན་ཞོ་ཕིན་སྐུ་གཅེན་པོ་རྒྱལ་དོན་གྲུབ་དང་ལྷན་ཆུ་ཚོད་གཅིག་གཉིས་རིང་བཀའ་མོལ་གནང་སྐབས་ཏིན་ཞོ་ཕིན་གྱིས་རང་བཙན་སྐད་ཆ་བཤད་རྒྱུ་ཡོད་པ་མ་རེད།གཞན་ག་རེ་ཡིན་ནའང་ང་ཚོས་སྐད་ཆ་བཤད་ཆོག་གི་རེད།ཅེས་སོགས་སྐད་ཆ་བྱུང་བའི་སྐོར་སོགས་བཀའ་སློབ་ཟབ་རྒྱས་སྩལ་རྗེས་མཐར་ཆོལ་ཁ་དང་ཆོས་བརྒྱུད་ཕན་ཚུན་མཐུན་འབྲེལ་བྱེད་དགོས་པ་དང་།ཆབ་སྲིད་ཀྱི་བསམ་ཚུལ་མ་མཐུན་པ་ཕན་ཚུན་དབར་དུའང་མཐུན་འབྲེལ་བྱེད་དགོས་པ་དང་།འཐེན་འཁྱེར་བྱེད་མི་རུང་བའི་ལམ་སྟོན་ཟབ་རྒྱས་དང་བཅས་མཇལ་ཁ་དང་བཀའ་སློབ་གནང་སྒོ་ལེགས་པར་གྲུབ་ཡོད་པ་བཅས།།